Romariu
Atbilstoši portugāļu personvārdu došanas paražām šī cilvēka pirmais jeb mātes uzvārds ir Souza, bet otrais jeb tēva uzvārds — Farija. Romariu de Souza Farija (portugāļu: Romário de Souza Faria; dzimis 1966. gada 29. janvārī Riodežaneiro, Brazīlijā), labāk pazīstams kā Romariu (portugāļu: Romário), ir bijušais brazīliešu futbolists, spēlēja uzbrucēja pozīcijā, bijis Brazīlijas futbola izlases dalībnieks. Pašlaik ir politiķis. Viņš palīdzēja Brazīlijas valstsvienībai iegūt 1994. gada FIFA Pasaules kausu. Viņš tika atzīts par 1994. gada Pasaules labāko futbolistu un bija tā gada Pasaules kausa finālturnīra rezultatīvākais spēlētājs. Tāpat viņš ir viens no nedaudzajiem uzbrucējiem, kam karjeras laikā ir izdevies gūt vairāk nekā 1000 vārtus. Profesionālās klubu karjeras laikā ir pārstāvējis vairāku valstu klubus, ar tiem ir uzvarējis nacionālajos čempionātos. Ar Brazīlijas izlasi ieguva sudraba medaļu 1988. gada vasaras olimpiskajās spēlēs, uzvarēja 1994. gada FIFA Pasaules kausā, 1997. gada Konfederāciju kausa izcīņā un divreiz Copa América (1989, 1997). 2004. gadā Pelē viņu iekļāva savā FIFA 100 sarakstā kā vienu no 125 labākajiem futbolistiem futbola vēsturē.